

**Р Е П У Б Л И К А Б Ъ Л Г А Р И Я**

**МИНИСТЕРСТВО НА ОКОЛНАТА СРЕДА И ВОДИТЕ**

**ОТЧЕТ**

**за 2023г.**

**ЗА ИЗПЪЛНЕНИЕТО НА**

**НАЦИОНАЛНА ПРОГРАМА ЗА ПОДОБРЯВАНЕ КАЧЕСТВОТО НА АТМОСФЕРНИЯ ВЪЗДУХ 2018 – 2024г.**

**София, 2024г.**

|  |
| --- |
| СЪДЪРЖАНИЕ  [ВЪВЕДЕНИЕ 3](#_Toc175822507)  [ОСНОВАНИЕ ЗА РАЗРАБОТВАНЕ НА ОТЧЕТА 3](#_Toc175822508)  [ОТЧЕТ НА ИЗПЪЛНЕНИЕ НА МЕРКИТЕ 3](#_Toc175822509)  [1. МЕРКИ В СЕКТОР БИТОВО ОТОПЛЕНИЕ 3](#_Toc175822510)  [2. МЕРКИ В СЕКТОР ТРАНСПОРТ 10](#_Toc175822511)  [3. ХОРИЗОНТАЛНИ И ИНСТИТУЦИОНАЛНИ МЕРКИ 14](#_Toc175822512)  [4. НАПРЕДЪК ПО ИЗПЪЛНЕНИЕТО НА ЦЕЛИТЕ НА ЕВРОПЕЙСКОТО И НА НАЦИОНАЛНОТО ЗАКОНОДАТЕЛСТВО ЗА НАМАЛЯВАНЕ НА ЕМИСИИТЕ ОТ ФИНИ ПРАХОВИ ЧАСТИЦИ 16](#_Toc175822513)  [5. ИЗВОДИ И ПРЕПОРЪКИ 18](#_Toc175822514)  [ЗАКЛЮЧЕНИЕ 19](#_Toc175822515) |

# ВЪВЕДЕНИЕ

В процес на изпълнение е Национална програма за подобряване качеството на атмосферния въздух 2018 - 2024г. (НППКАВ), която е приета с Решение №334 от 7-ми юни 2019г. на Министерския съвет. Изпълнението на НППКАВ следва да доведе до подобряване качеството на атмосферния въздух по замърсител фини прахови частици (ФПЧ10) и постигане на съответствие с *Директива 2008/50/ЕО относно качеството на атмосферния въздух и за по-чист въздух за Европа.*

Националната програма предлага мерки за намаляване на емисиите на първични ФПЧ10 от идентифицираните основни източници – битово отопление на твърди горива и транспортния сектор (основно дизелови автомобили). С изпълнението на мерките в програмата се цели в общините с нарушено качество на въздуха да бъдат достигнати установените в законодателството норми, в най-кратък възможен срок, но не по-късно от 2024г. Очаква се също изпълнението на мерките по програмата да доведе до намаляване на емисиите на ФПЧ2.5 и полициклични ароматни въглеводороди, с което да се постигнат допълнителни ползи за човешкото здраве. За изпълнението на програмата е идентифицирана необходимост от активното участие, освен на Министерство на околната среда и водите, на няколко други министерства, изпълнителни агенции, както и на засегнатите общини. Националната програма за подобряване на качеството на атмосферния въздух 2018 – 2024г. не води до изземване на компетенции и поемане на задължения на местните власти от страна на държавата, а предлага прилагането на политики и мерки на национално ниво, за които е установено, че общинските власти, по различни причини, не са в състояние да приложат самостоятелно.

# ОСНОВАНИЕ ЗА РАЗРАБОТВАНЕ НА ОТЧЕТА

Съгласно изискванията на чл.27а, ал.4 от *Закона за чистотата на атмосферния въздух*, изпълнението на НППКАВ 2018-2024г. се отчита ежегодно пред Министерския съвет.

Отчет за изпълнение на мерките за периода 2019 – 2022г. е публикуван на следния интернет адрес:

<http://www.strategy.bg/StrategicDocuments/View.aspx?lang=bg-BG&Id=1288> .

Отчетът за 2023г. представя напредъка в изпълнението на мерките, предвидени в програмата в секторите битово отопление и транспорт, включително хоризонталните и институционални мерки.

# ОТЧЕТ НА ИЗПЪЛНЕНИЕ НА МЕРКИТЕ

## 1. МЕРКИ В СЕКТОР БИТОВО ОТОПЛЕНИЕ

Мерките, които са предложени в НППКАВ, са насочени най-вече към промяна на начина за битово отопление чрез:

* По-ранно въвеждане в сила, от 1 януари 2020г., на изискванията на Регламент за 2015/1185 за битовите отоплителни уреди на твърдо гориво към Директива 2009/125/ЕО на Европейския парламент и на Съвета от 21 октомври 2009г. за създаване на рамка за определяне на изискванията за екодизайн към продуктите, свързани с енергопотреблението (т.н. Директива за екодизайн);
* Въвеждане на изисквания за качеството на въглищата и брикетите за битово отопление;
* Преустановяване на практиката за продажба на дърва за огрев според теглото им;
* Ограничаване на периода, в който може да се извършва директен добив на дърва за огрев от населението;
* Ограничаване на периода за доставка на дърва за огрев от общините и държавните предприятия;
* Промени в ЗЧАВ с цел разширяване на правомощията на общините по отношение на въвеждането на Зони с ниски емисии;
* Задължително поетапно извеждане от употреба на печки и котли на твърдо гориво, които не отговарят на изискванията на регламентите за екодизайн – подготвителни дейности;
* Задължително поетапно извеждане от употреба на печки и котли на твърдо гориво в периода 2020-2024г. в общините с нарушено качество на въздуха, които не отговарят на изискванията на регламентите за екодизайн, и замяната им с други средства за отопление. Премахване на уредите и:

а) Повторно свързване на домакинствата към газоразпределителната или топлофикационната мрежа, където е налична или ново свързване, ако е рентабилно или

б) Подмяна на уредите с такива, които отговарят на нормите за екодизайн.

***Мярка:* Въвеждане на изисквания за качеството на въглища и брикети, използвани за битово отопление**

Мярката е законодателна и нормативните изисквания са вече въведени. Същевременно тя има продължаващо изпълнение чрез прилагане на изискванията на *Наредбата за изискванията за качеството на твърдите горива, използвани за битово отопление, условията, реда и начина за техния контрол*, което допринася за намаляване на емисиите на ФПЧ10 чрез въведените изисквания за качество на твърдите горива (въглищата и брикетите), използвани за битово отопление*.* Резултати от прилагането през 2023г. на *Наредбата* са предоставени в Годишен отчет[[1]](#footnote-1) на контролния орган - Държавната агенция за метрологичен и технически надзор.

|  |  |  |
| --- | --- | --- |
| *Показател за изпълнение определен в Приложение XIV – „План за действие“ към НППКАВ:* | *Целева стойност* | *Към 2023г.* |
| - Приети изменения на ЗЧАВ  - Приета Наредба с изисквания за качеството на твърдите горива за битово отопление  - Изпратено уведомление до ЕК | 1  1  1 | Изпълнени |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* |  | *2023г.* |
| Намалени емисии на ФПЧ от битово отопление |  | * Предотвратено е разпространението на пазара на 5 900 кг. твърдо гориво за битово отопление - въглища, които не отговарят на изискванията за качество. * Осъществен ефективен контрол на лица и обекти, които разпространяват твърди горива за битово отопление без регистрация. |

***Мярка:*** **Въвеждане на организационни мерки по отношение на дървесината, използвана за битово отопление, в т.ч. преустановяване на практиката за продажба на дърва за огрев според теглото им; ограничаване на периода, в който може да се извърши директен добив на дърва за огрев от населението и ограничаване на периода на доставка на дърва за огрев от общините и държавните предприятия**

Мярката се изпълнява.

* **Ограничения за съдържанието на влага**

В изпълнение на разпоредбите на *Наредба № 6 от 7 октомври 2019г. за изискванията и контрола върху дървесината, която се използва за битово отопление*, издадена от министъра на земеделието, храните и горите, които са приложими за общини или части от тях, на чиито територии са регистрирани превишения по показател фини прахови частици, местните власти предприемат действия за информиране на населението. Например, съгласно информация от община Варна през 2023г. е проведена информационна кампания в районите на града с преобладаващо ниско застрояване и къщи с раздаване на брошури. Информация е обявена и на интернет страницата на общината. Съобщение във връзка с чл.6, ал.4 от *Наредба № 6 от 7 октомври 2019г.* е публикувано и на интернет страницата на община Пловдив. По информация на община Пирдоп след добиване, дървесината предназначена за битово отопление се съхранява във временни горски складове преди да достигне до потребителите във връзка с разпоредбите на *Наредба № 6 от 7 октомври 2019г.* Общината разполага с централен склад за съхранение на дървесни материали.

* **Преустановяване на практиката за продажба на дърва за огрев според теглото им**

Мярката се изпълнява в съответствие с направените промени в *Наредба №1 от 30.01.2012г. за контрола и опазването на горските територии* (обн., ДВ, бр.89 от 12.11.2019г.), с която е отпаднала възможността за измерване и вписване в превозния билет на дървата за огрев в мерна единица килограм (чл.14в, ал.2).

* **Ограничаване на периода, в който може да се извърши директен добив на дърва за огрев от населението**

През 2023г. са публикувани изменения на чл.111 от Закона за горите (обн., ДВ, бр.11 от 02.02.2023г. и ДВ, бр.67 от 04.08.2023г.), отнасящи се до снабдяването на населението с дърва за огрев. Въведени са срокове за отделните етапи за снабдяването с дърва за огрев с цел да се избегне снабдяването на потребителите със сурова дървесина, непосредствено преди или по време на отоплителния сезон.

Количествата на дървата за огрев за местното население през последните 3 години е динамично и зависи от външни фактори, като поскъпването на енергоносителите вследствие на войната в Украйна и преориентирането на населението към по-достъпни начини за отопление. През 2022г. вследствие на посочените фактори е отбелязан пик на търсенето и съответно е завишено предлагането на дърва за огрев (с 61% повече от 2021г.). През 2023г. е отчетено успокоение на търсенето на дърва за огрев (33% повече от 2021г., но със 17% по-малко от 2022г.).

В началото на 2024г. Министерството на земеделието и храните обяви намаляването на цените на дървата за огрев с 20% спрямо достигнатите през 2023г., което ще способства за по-ранното снабдяване на населението с дърва и съответно увеличаване на времето за просушаването им до отоплителния сезон.

* **Ограничаване периода на доставка на дърва за огрев от общините и държавните предприятия**

И през 2023г., вече традиционно се дават указания от Министерството на земеделието и храните (МЗХ) до директорите на държавните предприятия по Закона за горите, във връзка с организацията за осигуряване на дърва за огрев на населението. Целта е създаване на предпоставки за спазване на разпоредбите на Наредба № 6 от 7 октомври 2019г. за минимални срокове за естествено просушаване на сурова дървесина. Независимо от това, съгласно информация на МЗХ трудно може да бъде ограничен периода на доставка на дървата за огрев, като законодателят е заложил срок до 1 ноември (чл.111, ал.18 от Закона за горите), в който се предоставя дървесина на правоимащите лица.

|  |  |  |
| --- | --- | --- |
| *Показател за изпълнение определен в Приложение XIV – „План за действие“ към НППКАВ:* | *Целева стойност* | *2023г.* |
| - Приети на изменения на Закона за горите и/или подзаконови нормативни актове | 1 | * Публикувани изменения на чл.111 от Закона за горите (обн., ДВ, бр.11 от 02.02.2023г. и ДВ, бр.67 от 04.08.2023г.) * Дадени указания от МЗХ до директорите на държавните предприятия |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* |  | *2023г.* |
| Намалени емисии на ФПЧ от битово отопление |  | Принос за намалени емисии на ФПЧ в резултат от използването на просушена дървесина за битово отопление. |

***Мярка:* Задължително поетапно извеждане от употреба на печки и котли на твърдо гориво, които не отговарят на изискванията на регламентите за екодизайн (включително ЗНЕ)**

В процес на изпълнение.

Проекти и дейности, които съответстват на прилагането на тази мярка в сектор битово отопление, се изпълняваха по Оперативна програма „Околна среда“ 2014 – 2020г., като финансиране за продължаване на прилагането ѝ е предвидено и по Програма „Околна среда“ 2021 – 2027г.

През 2023г. приключи изпълнението на проектите по процедура № BG16M1OP002-5.003 „Мерки за подобряване качеството на атмосферния въздух“ на Оперативна програма „Околна среда“ 2014 – 2020г., по която бенефициенти бяха общините с нарушено качество на атмосферния въздух по показател фини прахови частици: Бургас, Видин, Димитровград, Монтана, Пловдив, Смолян, Горна Оряховица и Столична община. С процедурата се осигури финансиране на мерки, насочени към намаляване нивата на ФПЧ10 от битовото отопление, чрез подмяна на отоплителни устройства на твърдо гориво (дърва и въглища) с:

− друг вид отоплителни устройства: на газ; използващи електричество; на пелети или друг вид дървесна биомаса/изкопаемо твърдо гориво, когато новите устройства отговарят на техническите параметри за екодизайн;

− с алтернативни източници на топлинна енергия – свързване или възстановяване на връзката към топлофикационна система или газоразпределителна мрежа.

Като резултат, с екологични алтернативи са подменени високоемисионните отоплителни уреди на твърдо гориво на 27 151 домакинства в посочените 8 общини. Информацията е по данни от Главна дирекция Оперативна програма „Околна среда“ и е базирана на подадените от бенефициентите финални отчети. Общо 70,30% от домакинствата са избрали електричеството като алтернативно отопление, 26,33% са предпочели отопление на пелети и 3,38% са избрали опцията за газифициране. Броят на подменените отоплителни уреди на твърдо гориво с екологични алтернативи е 31 060. В резултат от изпълнението на мярката верифицираната стойност на спестените емисии ФПЧ10 е 707,73 т/г.

Изпълнението на проектите по общини е както следва:

* Община Бургас – Изпълнени са 2 292 договора с домакинства за подмяна на топлоуреди на твърдо гориво. Подменени са 2 292 бр. отоплителни уреди на дърва и/или въглища с екологични алтернативи. Спестени са 55,11 т/г. емисии ФПЧ10;
* Община Видин – Изпълнени са 3 883 договора с домакинства за подмяна на топлоуреди на твърдо гориво. Подменени са 4 940 бр. отоплителни уреди на дърва и/или въглища с екологични алтернативи. Спестени са 98,66 т/г. емисии ФПЧ10;
* Община Димитровград – Изпълнени са 2 907 договора с домакинства за подмяна на топлоуреди на твърдо гориво. Подменени са 3 025 бр. отоплителни уреди на дърва и/или въглища с екологични алтернативи. Спестени са 65,52 т/г. емисии ФПЧ10;
* Община Монтана – Изпълнени са 3 236 договора с домакинства за подмяна на топлоуреди на твърдо гориво. Подменени са 3 236 бр. отоплителни уреди на дърва и/или въглища с екологични алтернативи. Спестени са 78,00 т/г. емисии ФПЧ10;
* Община Пловдив – Изпълнени са 3 169 договора с домакинства за подмяна на топлоуреди на твърдо гориво. Подменени са 3 343 бр. отоплителни уреди на дърва и/или въглища с екологични алтернативи. Спестени са 76,19 т/г. емисии ФПЧ10;
* Община Смолян – Изпълнени са 2 456 договора с домакинства за подмяна на топлоуреди на твърдо гориво. Подменени са 2 864 бр. отоплителни уреди на дърва и/или въглища с екологични алтернативи. Спестени са 66,59 т/г. емисии ФПЧ10;
* Община Горна Оряховица – Изпълнени са 1 276 договора с домакинства за подмяна на топлоуреди на твърдо гориво. Подменени са 2 200 бр. отоплителни уреди на дърва и/или въглища с екологични алтернативи. Спестени са 45,60 т/г. емисии ФПЧ10;
* Столична община – Изпълнени са 7 932 договора с домакинства за подмяна на топлоуреди на твърдо гориво. Подменени са 9 160 бр. отоплителни уреди на дърва и/или въглища с екологични алтернативи. Спестени са 219,06 т/г. емисии ФПЧ10.

През месец април 2023г., по Програма „Околна среда“ 2021-2027г., са отворени две процедури за предоставяне на безвъзмездна финансова помощ „За по-чист въздух!“ и „За по-чист въздух!“(2), чиято основна цел е подобряване качеството на атмосферния въздух чрез намаляване наднормените нива на ФПЧ10 на територията на 21 общини с нарушено качество на въздуха по този показател в периода 2017-2021г. Основните дейности са свързани с подмяната на старите топлоуреди на твърдо гориво с екологични алтернативи. Прогнозната стойност на спестените емисии ФПЧ10 в резултат на изпълнението на проектите по двете процедури е над 1 400 т/г. Срокът за изпълнение на проектите е в рамките на 60 месеца.

По процедура „За по-чист въздух!“ с бюджет 484 177 450,00 лв., съфинансирана от Европейския фонд за регионална развитие, допустими кандидати са общините – Асеновград, Бургас, Велико Търново, Видин, Враца, Горна Оряховица, Димитровград, Кърджали, Ловеч, Монтана, Несебър, Пазарджик, Плевен, Пловдив, Русе, Смолян, Хасково, Шумен. Всички 18 общини са подали проектни предложения в срок. Към края на май 2024г. административни договори за предоставяне на безвъзмездна финансова помощ са сключени с всички общини бенефицинти.

По процедура „За по-чист въздух!“(2) с бюджет 126 700 324,42 лв., съфинансирана от Кохезионния фонд, допустими кандидати са 3 общини - Благоевград, Перник и Столична. И трите общини към края на май 2024г. имат сключени административни договори за предоставяне на безвъзмездна финансова помощ.

През 2023г. продължава изпълнението и на третата фаза на Интегриран проект „Българските общини работят заедно за подобряване на качеството на атмосферния въздух” LIFE17 IPE/BG/000012 – LIFE IP CLEAN AIR[[2]](#footnote-2), финансиран по Програма LIFE на Европейския съюз. Обхватът на дейностите по проекта, който се изпълнява на местно ниво, е в синхрон с основната мярка и времевата рамка на НППКАВ по отношение на сектор битово отопление. Интегрираният проект се изпълнява от Столична община, в качеството на координиращ бенефициент, в партньорство с общините Бургас, Русе, Стара Загора, Велико Търново и Монтана, както и Клуб „Икономика 2000“, в качеството им на асоциирани бенефициенти. Бюджетът на проекта е 16,7 млн. евро, като финансовият принос от Европейската комисия е 60% или около 10 млн. евро, а националното съфинансиране е в размер на около 6,7 млн. евро. Проектът е структуриран в три фази – подготовка, демонстрация и изпълнение, с обща продължителност 6 години (02.10.2018 – 02.10.2024г.).

Съгласно информация от общините бенефициенти по проекта е извършено следното:

*Община Монтана* – В рамките на третата фаза са сключени 292 броя договори с одобрените бенефициенти. Вече преминалите към по-екологосъобразно отопление домакинства са 288 броя;

*Община Бургас* – през 2023г., в рамките на третата фаза е обявен прием на заявления за граждани. Постъпили са 686 бр. заявления. Като общ резултат към 31.12.2023г. са доставени и монтирани 912 бр. нови отоплителни уреди;

*Община Велико Търново* – към края на 2023г. са подменени уредите на твърдо гориво на 386 домакинства, от които 330 бр. през 2023г. и 56 бр. през 2022г.;

*Община Стара Загора* – в рамките на третата фаза на проекта тече подмяна на отоплителните уреди на 878 домакинства. През тази фаза през 2023г. е извършена подмяна на уредите на 181 домакинства и са одобрени 495 кандидати за подмяна на отоплителните уреди;

*Община Русе* – през 2023г. са одобрени 211 кандидати за подмяна на старите отоплителни устройства. Доставени са 217 бр. нови уреди;

*Столична община* – в рамките на третата фаза на проекта са публикувани шест покани за кандидатстване. Приемът на документи и сключването на индивидуални договори с одобрените домакинства е до изчерпване на финансовия ресурс по проекта, но не по-късно от 30.04.2024г. Общо по проекта към края на м. декември 2023г. са класирани 1 475 кандидати, сключени са 559 договора, монтирани и въведени в експлоатация са 507 броя отоплителни устройства, от които 488 броя отоплителни устройства на пелети и 19 броя отоплителни устройства на природен газ. Конкретно през 2023г. в Столична община са монтирани и въведени в експлоатация 102 броя отоплителни уреди, работещи на пелети, които са заменили съществуващите в домакинствата стари отоплителни уреди, работещи на дърва и/или въглища.

|  |  |  |
| --- | --- | --- |
| *Показател за изпълнение* *определен в Приложение XIV – „План за действие“ към НППКАВ:* | *Целева стойност* | *Към 2023г.* |
| Брой изведени от употреба печки и котли, които не отговарят на изискванията и/или брой повторни или първоначални свързвания с газоразпределителната или топлофикационна мрежа | 403 626 бр. | 33 390 бр. |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* | *Целева стойност* | *Към 2023г.* |
| Намалени емисии на ФПЧ от битово отопление |  | * 707,73 т/г. верифицирани спестени емисии ФПЧ10 |

Мярката за задължителното поетапно извеждане от употреба на печки и котли на твърдо гориво, които не отговарят на изискванията на регламентите за екодизайн предвижда възможността за въвеждане на зони с ниски емисии, каквато възможност е дадена и в националното законодателство. Законът за чистотата на атмосферния въздух дава възможност на общинските власти за въвеждане на зони за ниски емисии при нарушено качество на въздуха по даден замърсител – тези зони са един от начините за постигане на нормите. Във връзка с това, съгласно информация на Столична община, с Решение № 931 от 15.12.2022г. на Столичен общински съвет е приета „Наредба за създаване на зони с ниски емисии на вредни вещества в атмосферния въздух на територията на Столична община“. Наредбата урежда правилата и условията за създаване на зони с ниски емисии на вредни вещества на територията на Столична община и въвеждане на ограничения и забрани за движението на моторни превозни средства (МПС), както и за въвеждане на ограничения и забрани за употребата на твърди горива за битово отопление на цялата територия на Столична община или на части от нея, с цел намаляване на източниците на замърсяване на атмосферния въздух. По отношение на битовото отопление се въвежда забрана за употребата на твърди горива на територията на Столична община, както следва:

* Считано от 01.01.2025г., се забранява използването на твърди горива за битово отопление в сгради, разположени по улици и на места, в които има изградена и функционираща централна топлофикационна и/или газоразпределителна мрежа в следните девет района: Изгрев, Средец, Оборище, Студентски, Илинден, Красно село, Лозенец, Триадица и Възраждане;
* Считано от 01.01.2029г. забраната за използването на твърди горива за битово отопление обхваща цялата територия на Столична община.

Във връзка с горното, на гражданите, живеещи на територията на Столична община, които използват отоплителни уреди на твърди горива за битово отопление, се предоставя възможност за тяхната подмяна в рамките на посочените проекти. За предоставяне на информация към жителите на Столична община са изготвени 2 карти, свързани с прилагането на нискоемисионните зони от битово отопление – съответно от 2025г. за 9-те района на територията на Столична община, както за цялата територия на Столична община, от 2029г.[[3]](#footnote-3)

Към момента няма друга община, която да е регламентирала изисквания по отношение на зона с ниски емисии, свързана с ограничаване на емисиите на вредни вещества от битовото отопление.

Според информация от община Стара Загора, мярката за подмяна на отоплителни уреди се прилага върху териториалния обхват на целия град Стара Загора и не се предвижда определяне на ЗНЕ.

Предвид изпълнението на проект „Намаляване на замърсяването на атмосферния въздух в кв. Долно Езерово“ в град Бургас, както и интересът на гражданите за участие в изпълнението на проекта, според информация от общината не се налага и не се предвижда въвеждане на ЗНЕ за битово отопление.

Има общини, в които до момента не са реализирани мерки по подмяна на уреди за битово отопление поради липса на осигурено финансиране и в които към календарната 2023г. е постигнато съответствие с регламентираните норми за ФПЧ10. Това е свързано и с факта, че част от гражданите по собствена инициатива са преминали към по-екологична форма на отопление. Последното се потвърждава и от наличните данни от проведеното през 2021г. преброяване на населението и жилищния фонд в Република България. Съгласно информацията за жилищните условия към 7 септември 2021г., използваната енергия за отопление на обитаваните жилища е както следва: почти половината от обитаваните жилища (47.7%) се отопляват с електричество, 36.3% – с дърва, 13.3% – с топлинна енергия от централен източник (парно), 4.8% – с въглища, 4.1% – с пелети, 2.5% – с природен газ от централен източник.[[4]](#footnote-4). За сравнение, съгласно окончателни данни от Преброяването през 2011г., отоплението на жилищата в страната се извършва основно с дърва и въглища – 53.9% от обитаваните жилища. С електричество се отопляват 28.6%, с парно от централен източник – 15.1%, и с газ от централен източник – 1.3% от жилищата[[5]](#footnote-5).

Като фактор, който трябва да бъде отчетен и който влияе негативно на процеса на подмяна на начина на отопление, е покачващите се цени на енергоносителите и съответно – тяхната достъпност за населението.

## 2. МЕРКИ В СЕКТОР ТРАНСПОРТ

Съгласно НППКАВ, източниците на ФПЧ от транспорта са по-малки от тези от битовото отопление, но са важни, а в някои горещи точки дори може да доминират. Целта на мерките по отношение на транспорта е да бъде гарантирано, че превозните средства не емитират повече, отколкото са били проектирани да емитират, тоест да се гарантира че контролните технологии са налице и работят, и второ, да се насърчи по-бързото внедряване на по-модерни и по-чисти превозни средства.

В НППКАВ са набелязани следните мерки, чието изпълнение следва да допринесе за намаляване на емисиите от този сектор:

***Мерки:* Контрол при първоначална регистрация на моторните превозни средства (МПС) и подобряване на контрола на МПС по пътищата**

За отчетния период няма промяна в информацията, представена в *Отчет за изпълнение на мерките за периода 2019 – 2022г.*

|  |  |  |
| --- | --- | --- |
| *Показател за изпълнение* *определен в Приложение XIV – „План за действие“ към НППКАВ:* | *Целева стойност* | *Към 2023г.* |
| Нов Закон за движение по пътищата и Закон за пътните превозни средства | 2 | * Не са приети нов Закон за движението по пътищата и нов Закон за пътните превозни средства * Приет е Закон за изменение и допълнение на Закона за движението по пътищата (ЗДвП, изм. и доп., ДВ, бр.97 от 5 декември 2017г.), в сила от 6 юни 2018г., с който е създадена възможност за обмен на данни между Министерството на вътрешните работи и Изпълнителна агенция "Автомобилна администрация" за регистрираните превозни средства и за периодичните им технически прегледи. |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* | *Целева стойност* | *Към 2023г.* |
| Подобрен контрол върху МПС | - | Въздадената възможност за обмен на данни между Министерството на вътрешните работи и Изпълнителна агенция "Автомобилна администрация" за регистрираните превозни средства и за периодичните им технически прегледи допринася за по-добър контрол върху МПС. |

***Мярка:* Подобряване на годишните технически прегледи**

В процес на изпълнение.

През 2023г. е обнародвана (ДВ, бр. 88/2023г.) Наредба за изменение и допълнение на *Наредба № Н-32 от 16 декември 2011г. за периодичните прегледи за проверка на техническата изправност на пътните превозни средства*. С цитираната наредба са осигурени мерки на национално ниво за прилагането на *Регламент за изпълнение (ЕС) 2019/621 на Комисията от 17 април 2019г. относно техническата информация, необходима във връзка с проверката на техническата изправност на подлежащите на проверка елементи, относно използването на препоръчителните методи за проверка, както и за установяване на подробни правила относно формата на данните и процедурите за достъп до относимата техническа информация (Регламент за изпълнение (ЕС) 2019/621)*. Създадени са условия и ред за предоставяне на техническата информация, необходима за извършване на периодичните прегледи за проверка на техническата изправност на пътни превозни средства (ППС). Предвидено е производителят на ППС или упълномощен от него представител да предоставя техническата информация, определена в приложението на Регламент за изпълнение (ЕС) 2019/621, на Изпълнителна агенция „Автомобилна администрация“, а агенцията да предоставя на контролно-техническите пунктове достъп до тази информация чрез информационната система за електронно регистриране на извършените периодични прегледи за проверка на техническата изправност на ППС (информационната система). Изискването за предоставяне на техническата информацията на контролно-техническите пунктове е в сила от 20.04.2024г.

С направената промяна в подзаконовия нормативен акт е създадена възможност по време на периодичния преглед за проверка на техническата изправност на моторните превозни средства техническият специалист, извършващ проверката, да има достъп до техническа информация във връзка с подлежащите на проверка елементи, в конкретния случай: общо описание на системата за контрол на емисиите, монтирана на моторното превозно средство; монтирани ли са на превозното средство, или не катализатор и филтър за прахови частици и др. В случай, че на моторното превозно средство е монтиран съответния елемент, същият следва да бъде проверен за наличие и за ефективно функциониране. Когато е установена липса на катализатор или филтър за прахови частици, се констатира опасна техническа неизправност, след което следва служебна дерегистрация на моторното превозно средство. Впоследствие превозното средство се допуска до движение по пътищата след отстраняване на несъответствието от страна на собственика и повторно преминаване на периодичен технически преглед, където това да бъде удостоверено. По този начин се очаква извършването на периодичния преглед за проверка на техническата изправност на ППС да стане по-ефективно, тъй като ще бъде улеснено установяването на премахнати от страна на собствениците катализатори и филтри за прахови частици, монтирани на по-модерните дизелови автомобили от екологична категория Euro 5 и Euro 6. От друга страна, по-ефективната проверка на този елемент по време на периодичния технически преглед ще доведе до допускане за движение по пътищата на превозни средства, които имат контролирано замърсяване на околната среда с емисии на ФПЧ10.

Относно определянето на екологичната група на моторните превозни средства от категории М1 и N1, с промените през 2023г. се допълват и прецизират условията за определяне на леките и лекотоварните превозни средства в екологични групи за целите на въвеждането на зони с ниски емисии в големите градове в страната. Предвидено е моторните превозни средства, за които от датата на първата им регистрация не са изминали повече от три години, в зависимост от вида на задвижването им да се определят във възможно най-високата екологична група, без да се измерва съдържанието на емисиите в отработените газове, както и моторните превозни средства с двигатели с принудително възпламеняване на работната смес, които фабрично не са оборудвани със система за контрол на емисиите, да се определят в първа екологична група.

|  |  |  |
| --- | --- | --- |
| *Показател за изпълнение* *определен в Приложение XIV – „План за действие“ към НППКАВ:* | *Целева стойност* | *2023г.* |
| Наредба за изменение и допълнение на Наредба № Н-32 за периодичните прегледи за проверка на техническата изправност на пътните превозни средства. | 1 | Наредба за изменение и допълнение на Наредба № Н-32 за периодичните прегледи за проверка на техническата изправност на пътните превозни средства (ДВ, бр. 88/2023г.). |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* | *Целева стойност* | *2023г.* |
| Подобрен контрол върху МПС | - | Създадена възможност по време на периодичния преглед за проверка на техническата изправност на моторните превозни средства техническият специалист, извършващ проверката, да има достъп до техническа информация във връзка с подлежащите на проверка елементи. |

***Мярка:* Въвеждане на ЗНЕ за транспорта**

В процес на изпълнение.

Предвид това, че емисиите от транспорта са източник с принос за регистрираните превишения за замърсител ФПЧ10 главно в големите урбанизирани райони, тази мярка се очаква да се прилага в тези общини, в които това е необходимо, и там, където подобни мерки ще имат значително въздействие. В тази връзка за въвеждането на ЗНЕ е извършено следното:

По отношение на мярката *Въвеждане на Зони с ниски емисии за транспорта*, и във връзка със заложените такива мерки за изпълнение в общинската програма на Столична община, е приета *Наредба за създаване на зони с ниски емисии на вредни вещества в атмосферния въздух на територията на Столична община*. Наредбата въвежда ограничения и забрани за движението на моторни превозни средства (МПС), категоризирани в екологични групи, за определен период от време, в определени зони. С наредбата се въвеждат две зони с ниски емисии на вредни вещества, в които се ограничава движението на МПС в зависимост от категоризацията им в съответните екологични групи. Периодът на забрана за движение на МПС е за три месеца – от 01 декември на съответната календарна година до последния ден на февруари на следващата календарна година. През 2023г., считано от 01.12.2023г. ограничението е въведено в град София. За предоставяне на информация на интернет страницата на Столична община е създадена отделна секция „Нискоемисионни зони“[[6]](#footnote-6). Осигурено е засичане на нарушителите, навлизащи в зоните с ниски емисии. По мярката *54-Sf-о-St-Мt-Lt* от общинската програма *„Осигуряване на минимум шест щатни бройки и поддържането им до края на програмата (в случай, че е въведена в действие зоната с ниски емисии от транспорта и контролът на зоните с ниски емисии от транспорт се възложи чрез ЗЧАВ на общините)“* – по информация от общината изпълнението на мярката може да започне след осигуряване на финансови средства.

По отношение на въвеждане на Зони с ниски емисии за транспорта на територията на община Пловдив е разработена Методика за въвеждане на зони с ниски емисии на територията на община Пловдив, която е приета с Решение № 432, взето с Протокол №18 от 13.10.2022г. на Общинския съвет – Пловдив.

В плана за действие към *Програмата за качество на атмосферния въздух по показател ФПЧ10 и ФПЧ2,5 на Община Русе за периода 2021 – 2026г.* е заложена мярка „Въвеждане на зона/и с ниски емисии и ограничаване на движението на МПС по определени улици“. През 2023г. са проведени срещи за проучване на техническите параметри на устройства за контрол и проследяване на навлизащите МПС в зоната. Предвидено е закупуването на камери за видеонаблюдение, които да бъдат поставени в обхвата на зоната.

В плана за действие към *Програмата за подобряване на КАВ на община Бургас* е заложена мярка „Въвеждане на зона с ниски емисии на вредни вещества от транспорта „ЦГЧ“ – първи етап – при необходимост и „Въвеждане на зона/и с ниски емисии и ограничаване движението на МПС по определени улици – втори етап – при необходимост“. Общината е подала информация, че данните от автоматичните и от мобилната измервателни станции за КАВ не индикират необходимост от въвеждане на ЗНЕ от транспорта.

Със Заповед на кмета на Община Варна от 2022г. е сформирана комисия от експерти за обсъждане на необходимостта от създаване на Зона с ниски емисии на вредни вещества в атмосферния въздух от транспорта на територията на община Варна, както и възможностите за нейното въвеждане. Въз основа на направените констатации и становища в комисия по „Опазване и възпроизводство на околната среда“ към Общински съвет – Варна е внесено предложение за разглеждане на условията и реда за въвеждане/създаване на зона с ниски емисии от транспорта на територията на община Варна. Предложението предстои да бъде обсъдено от Общински съвет – Варна.

Според информация от община Стара Загора, няма необходимост и не се предвижда въвеждане на ЗНЕ от транспорт във връзка с изпълнени множество мерки за намаляване на емисиите на ФПЧ10 от транспорта.

В община Перник транспортът не е основен източник и не са предприемани действия за въвеждане на ЗНЕ за транспорта.

Община Монтана, в общинската си програма за качество на атмосферния въздух има мярка „Изграждане и поддържане на системата за ранно предупреждение за замърсяване“, като по нея е осъществено следното: С Решение № 331 от Протокол № 14/26.11.2020 г. на Общински съвет — Монтана е определено, че разполагайки с информация за превишение на нивата на ФПЧ10 в три поредни дни, ще се ограничава движението в зона 1 на град Монтана – Централната градска част до момента на постигане на допустимите нива на ФПЧ10 на: пътни превозни средства (ППС), предназначени за превоз на пътници с повече от осем места за сядане, без мястото на водача (автобуси); ППС, предназначени за превоз на товари с две оси и/или, които имат максимално допустима маса по-малка от 12 тона, с изключение на тези ППС, притежаващи специални разрешение за зона 1 – Централна градска част.

В община Кърджали е въведена забрана за движение на товарни автомобили по определени улици на града.

В рамките на приоритет „Въздух“ по ПОС 2021 – 2027г. е заделен ресурс от 11,7 млн. лв. за създаване на Зони с ниски емисии от транспорт на територията на общините Столична и Пловдив. Предвижда се процедурата за предоставяне на безвъзмездна финансова помощ да бъде отворена през 2025г., при потвърждаване на интерес от страна на потенциалните бенефициенти.

|  |  |  |
| --- | --- | --- |
| *Показател за изпълнение* *определен в Приложение XIV – „План за действие“ към НППКАВ:* | *Целева стойност* | *2023г.* |
| Въведена ЗНЕ. | Неприложимо (въвеждането на ЗНЕ зависи от решението на общината). | Приета Наредба за създаване на зони с ниски емисии на вредни вещества в атмосферния въздух на територията на Столична община. Считано от 01.12.2023г. ограничението е въведено в град София. |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* | *Целева стойност* | *2023г.* |
| Намалени емисии от транспорта. | - | Принос към показателя за резултат не може да бъде отчетен, тъй като ефективен контрол на въведените ограничения не е осъществяван през периода. |

През 2024 г. приключи изпълнението на проектите по процедура № BG16M1OP002-5.004 „Мерки за адресиране на транспорта като източник на замърсяване на атмосферния въздух“. Финансирани са 12 проекта на 10 общини с нарушено качество на въздуха. Целта на процедурата е да допринесе за подобряване качеството на атмосферния въздух посредством намаляване нивата на фини прахови частици (ФПЧ10) и азотни оксиди (NOx) за достигане на утвърдените норми в атмосферния въздух чрез адресиране на транспорта като източник на замърсяване. В рамките на процедурата е подпомогнато закупуването и доставката на електрически транспортни средства (електробуси, тролейбуси и трамваи) за обществения транспорт, което води до намаляване на вредните емисии във въздуха, намаляване на шума и вибрациите и значително спестяване на енергия. В резултат от процедурата и успешно изпълнените проекти са закупени и въведени в експлоатация 363 нови екологични превозни средства за градовете Враца, Стара Загора, Бургас, София, Плевен, Варна, Хасково, Перник, Сливен и Русе. Верифицираната стойност на спестените емисии ФПЧ10 е 19 т/г.

## 3. ХОРИЗОНТАЛНИ И ИНСТИТУЦИОНАЛНИ МЕРКИ

В НППКАВ са набелязани мерки, чието изпълнение няма пряко изражение като количествено намаляване на емисиите, но са в допълнение към представените секторни мерки (т.нар. "меки" мерки). Те са свързани главно с укрепването на институционалния капацитет и конфигурацията на национално, регионално и общинско равнище за подготовка и изпълнение на програми за качество на въздуха.

***Мярка:* Създаване на подходящи институционални механизми, с цел създаване на екип от експерти, които да предоставят съвети и подкрепа в областта на подобряване на качеството на атмосферния въздух**

В процес на изпълнение.

В програма „Околна среда“ 2021-2027г. в приоритет „Въздух“ е предвидена мярка за „Създаване на Национална мрежа на експерти по качество на атмосферния въздух“ като мерките за повишаване на експертния капацитет са насочени към бенефициентите на програмата и органите на местно, регионално и национално ниво, ангажирани с прилагането на политики, свързани с качеството на въздуха, включително контрола върху тяхното прилагане. Максималният срок за изпълнение на дейностите по процедурата ще е в рамките на 48 месеца от датата на сключване на административния договор за предоставяне на безвъзмездна финансова помощ.

|  |  |  |
| --- | --- | --- |
| *Показател за изпълнение* *определен в Приложение XIV – „План за действие“ към НППКАВ:* | *Целева стойност* | *2023г.* |
| Създадени подходящи механизми с цел създаване на екип от експерти.  . | 0/1 брой създаден механизъм | По ПОС 2021-2027г. е предвидена мярка за „Създаване на Национална мрежа на експерти по качество на атмосферния въздух“ |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* | *Целева стойност* | *2023г.* |
| Подобрена координация между заинтересованите страни. | - | Създадени условия за изпълнение на мярката. |

***Мярка:* Определяне на целите и обхвата на капацитета за моделиране: да включва разпространение на емисиите и трансгранично замърсяване, включително и провеждане на национално проучване на разпределението на източниците. Създаване на подходящи институционални договорености и на първоначална програма**

Незапочната.

Целесъобразно е изпълнението на мярката да бъде съобразено с промените в изискванията на европейското законодателство по опазване чистотата на въздуха, което е в процес на преразглеждане към настоящия момент.

|  |  |  |
| --- | --- | --- |
| *Показател за изпълнение* *определен в Приложение XIV – „План за действие“ към НППКАВ:* | *Целева стойност* | *2023г.* |
| Създадени подходящи институционални договорености.  . | Неприложимо | Не са изпълнявани дейности. |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* | *Целева стойност* | *2023г.* |
| Подобрен капацитет за моделиране. | - | Не може да бъде отчетен принос. |

***Мярка:* Определяне на обхвата и механизмите за проучване на рисковете за здравето. Стартиране и провеждане на проучването на фази**

В процес на изпълнение.

Националния център по обществено здраве и анализи участва като партньор в изпълнение на Националната научна програма (ННП) „Опазване на околната среда и намаляване на риска от неблагоприятни явления и бедствия“ (2018-2023). Програмата е одобрена с Решение на МС № 577/17.08.2018г. и финансирана от Министерството на образованието и науката, удължена с ПМС №339 от 03.05.2023г.

В изпълнение на задачите, поставени в РП I.5, касаещи оценката на влиянието на качеството на атмосферния въздух в градската среда върху здравето, съвместно със Софийски университет „Св. Климент Охридски“, Българска академия на науките и Технически университет - София, през 2023г, са извършени следните дейности:

* На база данните за дневната заболеваемост (хоспитализации) поради исхемична болест на сърцето, инсулт и захарен диабет, данните за концентрациите на замърсителите, отчетени в АИС „Хиподрума“, гр. София и направените статистически анализи, е изчислена връзката между дневните и отложени в рамките на до една седмица концентрации на ФПЧ2.5, ФПЧ10, NO2, SO2, O3, CO и риска от хоспитализация от инсулт, исхемична болест на сърцето и диабет в гр. София. Изследван е периода 2009-2018г, при мъже и жени под и над 65 годишна възраст. Резултатите са публикувани в списание с импакт фактор.
* Обхватът на изследването е разширен с градовете Пловдив и Варна. Използвани са данни за дневните хоспитализации за заболяванията, описани в дейност РП.I.5.1-3 (Демографска/здравна информация) на територията на тези населени места и данни за атмосферните замърсители получени от ИАОС, отчетени от фоновите станции „Каменица“ в Пловдив и „Ангел Кънчев“ и „Батак“ във Варна.
* Въз основа на събраните данни през 2024г ще се изготви каталог на най-типичните и обществено значими заболявания, свързани с въздушната среда и градската въздушна среда, което ще бъде осъществено в края на периода на Програмата.

Според ННП „Околна среда“ една от основните задачи е да предостави научно обосновани доказателства, въз основа на които компетентните органи да имат възможност да вземат решения по отношение на политики и мерки за ограничаване замърсяването на атмосферния въздух и въздуха в градска среда.

Разработените модели и прогнози в рамките ННП „Околна среда“ могат да бъдат база за вземане на решения и оценка на ефективността на предприетите от общините мерки за ограничаване на замърсяването.

Подробните отчети по ННП „Околна среда“ могат да бъдат намерени на интернет страницата на Програмата: <https://nnpos.wordpress.com/>

|  |  |  |
| --- | --- | --- |
| *Показател за изпълнение* *определен в Приложение XIV – „План за действие“ към НППКАВ:* | *Целева стойност* | *2023г.* |
| Изготвени доклади за оценка.  . | Неприложимо | Изготвени анализи за град София. Обхватът на изследването е разширен. |

|  |  |  |
| --- | --- | --- |
| *Показател за резултат* *определен в Приложение XIV – „План за действие“ към НППКАВ:* | *Целева стойност* | *2023г.* |
| Предоставени доклади за здравните рискове. | - | Публикувани резултати от изготвените анализи. |

## 4. НАПРЕДЪК ПО ИЗПЪЛНЕНИЕТО НА ЦЕЛИТЕ НА ЕВРОПЕЙСКОТО И НА НАЦИОНАЛНОТО ЗАКОНОДАТЕЛСТВО ЗА НАМАЛЯВАНЕ НА ЕМИСИИТЕ ОТ ФИНИ ПРАХОВИ ЧАСТИЦИ

Запазва се трайната тенденция за подобряване качеството на атмосферния въздух по показател ФПЧ10. Като причини за това могат да бъдат посочени както изпълнението на мерките подробно разгледани в отчета, така и личната инициатива на гражданите по промяна на начина на отопление. Влияние върху нивата на замърсяване имат и по-меките климатични условия, които се наблюдават през последните зимни сезони.

Съгласно данните за 2022 и 2023г.[[7]](#footnote-7) от мониторинга на качеството на атмосферния въздух, тенденцията за постигане на съответствие с нормите за ФПЧ10 от все повече общини се запазва. Във всички пунктове за мониторинг от Националната автоматизирана система за контрол качеството на атмосферния въздух през 2022г. и 2023г. са регистрирани нива на замърсяване под определената средногодишна норма за опазване на човешкото здраве за ФПЧ10. Нормата е постигната във всички общини в агломерация BG0001 Столична, BG0002 Агломерация Пловдив, BG0003 агломерация Варна, в район Северен /Дунавски BG0004, в район Югозападен BG0005 и район Югоизточен BG0006.

***Фигура 1***

***Фигура 2***

Продължава регистрирането на съществен напредък по отношение увеличаване на броя на общините, в които е постигната и средноденонощната норма (СДН). Както се вижда и от ***Фигура 2*** по-горе, за календарната 2023г. България не е постигнала пълно съответствие с изискванията на европейското и националното законодателство по отношение качеството на атмосферния въздух **само в един пункт за мониторинг в РОУКАВ „Агломерация Пловдив“**.

* Основните сектори (битово отопление, транспорт), чиито емисии на вредни вещества водят до наднормено замърсяване на атмосферния въздух, продължават да имат своя отрицателен принос към замърсяването с фини прахови частици.
* Проблемите със замърсяването на въздуха до известна степен се предопределят също от преобладаващите физико-географски и социално-икономически условия в страната;
* Независимо от значително увеличеният дял от домакинствата, които се отопляват с електричество, остава висок процентът на хората, които използват дървесина за отопление през зимния период;
* Негативно върху подобряването на качеството на въздуха се отразяват покачващите се цени на носителите на енергия и съответно – достъпността им за населението.

Важно е да бъде отбелязан процесът по преразглеждане на европейското законодателство в областта на качеството на атмосферния въздух. През декември 2019г. в контекста на Европейската зелена сделка, Европейската комисия се ангажира да предприеме действия за допълнително подобряване на качеството на въздуха и да приведе в по-голяма степен стандартите на ЕС за качество на въздуха в съответствие с препоръките на Световната здравна организация (СЗО). На 26 октомври 2022г. ЕК представи предложението си[[8]](#footnote-8), с което цели преработка и обединяване на съществуващите директиви, определяне на стандарти за качество на въздуха за 2030г. и след това, както и за разработване на перспективи за привеждане в съответствие с насоките/препоръките на СЗО от 2021г. Следва да се подчертае, че новите изисквания конкретно за замърсителя фини прахови частици, ще представляват сериозно предизвикателство за постигане.

## 5. ИЗВОДИ И ПРЕПОРЪКИ

Видно от представената информация в настоящия отчет, през 2023 година има напредък и са изпълнявани дейности по голяма част от мерките, предвидени в НППКАВ 2018-2024г. От голямо значение по отношение на индикатора за резултат *Намалени емисии на ФПЧ от битовото отопление* е изпълнението на дейностите по подмяна на битовите отоплителни уреди. По отношение на целевата стойност на показателя за изпълнение *Брой изведени от употреба печки и котли, които не отговарят на изискванията и/или брой повторни или първоначални свързвания с газоразпределителната или топлофикационна мрежа,* видно от информацията е, че отчетената стойност до момента за броя на уредите е значително по-малка от целевата стойност. Редно е да се отбележи, че отчетената бройка се базира на информация от описаните в отчета проекти и дейности, които съответстват на мярката за задължителното поетапно извеждане от употреба на уреди на твърдо гориво в сектор битово отопление. Към тази бройка следва да се имат предвид и уредите, които гражданите по собствена инициатива са подменили през периода на действие на националната програма. Този процес на подмяна се потвърждава и от резултатите от преброяването през 2021г., съгласно които се е увеличил дела на жилищата, които се отопляват на електричество и са намалели тези, които използват твърди горива за отопление.

# ЗАКЛЮЧЕНИЕ

След постановяването през 2017 година на решението на Съда на Европейския съюз по Дело С488/15, от страна на Министерството на околната среда и водите бяха предприети редица мерки, както от нормативен, така и от стратегически характер. От ключово значение беше приемането на Националната програма за качеството на атмосферния въздух (НППКАВ) 2018 – 2024г., чийто хоризонт е до края на настоящата година.

С оглед опазване на човешкото здраве и постигане на установените норми по замърсител ФПЧ10, както и за успешното изпълнение на Националната програма до края на 2024г., от ключово значение е прилагането на съвместни усилия от всички заинтересовани страни. Постигането на нормите е необходимо и с оглед закриване на процедурата за нарушение и избягване на евентуално повторно започване на дело срещу България за налагане на финансови санкции. Решението на Съда на ЕС от 2017г. е установително по своя характер, по силата на което България следва да постигне реален резултат – постигане на съответствие с нормите за ФПЧ10 на територията на цялата страна.

1. <https://www.damtn.government.bg/wp-content/uploads/2024/03/damtn_otchet2023.pdf> [↑](#footnote-ref-1)
2. <https://lifeipcleanair.eu/> [↑](#footnote-ref-2)
3. <https://air2.sofia.bg/airpublic/low/emission/zones/> [↑](#footnote-ref-3)
4. <https://nsi.bg/sites/default/files/files/pressreleases/Census2021_housing_conditions.pdf> [↑](#footnote-ref-4)
5. <https://www.nsi.bg/sites/default/files/files/pressreleases/Census2011final.pdf> [↑](#footnote-ref-5)
6. <https://www.sofia.bg/en/low-emission-zones> [↑](#footnote-ref-6)
7. За данните от 2022 и 2023г. е приложена методика за определяне на превишенията на пределно допустимите стойности на ФПЧ10, които се дължат на емисии на природни източници – пустинен прах. Методиката е разработена от НИМХ и приложена съгласно дадената възможност в чл.20 на Директива 2008/50/ЕО относно качеството на атмосферния въздух и за по-чист въздух за Европа, транспонирано в чл.32 на Наредба 12 от 15 юли 2010г. за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух. Съгласно разпоредбите, превишение което може да бъде отдадено на природни източници не се смята за превишаване за целите на директива и съответно националното законодателство. [↑](#footnote-ref-7)
8. <https://ec.europa.eu/commission/presscorner/detail/bg/ip_22_6278> [↑](#footnote-ref-8)